Imtella' Lulju 6, 2021 In-Norveġja qed tagħmel ħilitha biex twaqqa' standards ta' sbuħija rreali li possibbilment qed jagħmlu ħsara liż-żgħażagħ li kultant bla ma jridu jispiċċaw jemmnu kulma jaraw fuq l-internet. Il-pajjiż Skandinavu qed jagħmel dan permezz ta' liġi li qed tobbliga lill-influencers kif ukoll lill-kumpaniji li jirreklamaw onlajn biex meta jtellgħu ritratti jew filmati fuq il-mezzi soċjali jistqarru jekk dawn humhiex imbagħbsa. Min ma jagħmilx hekk, se jeħel pieni ħorox. Il-Ministru għad-Drittijiet tat-Tfal u għall-Familja Norveġiż, Kjell Ingolf Ropstad qal li jittama li b'din il-liġi anqas influencers jagħżlu li jbagħbsu l-immaġni tagħhom qabel ma jaqsmu l-kontenut mas-segwaċi tagħhom. Qal, li dan qed isir bi sforz biex jgħin liż-żgħażagħ Norveġiżi jemmnu aktar fihom infushom. Il-Parlament Norveġiż approva din il-liġi fit-2 ta' Ġunju li għadda. Il-liġi mistennija tidħol fis-seħħ, iżda, fis-sajf tal-2022.